Charles Cooper
Charles Fernandes Cooper (Kòrsou, 28 di mei 1963) ta un politiko kurasoleño i desde 14 di yüni 2021 minister di Tráfiko, Transporte i Planifikashon Teritorial. Di 2010 pa 2012 e tabata e prome mandatario di pais Kòrsou pa okupá e ministerio aki den Gabinete-Schotte. Cooper tabata miembro di parlamento di Kòrsou di 2017 pa 2021.

Biografia 
Charles Cooper, konosí tambe komo Chaleco of Chief, a nase den e bario di Parera. Su famia a konsistí di solamente un mama, ku a lanta dos yu hòmber i dos yu muhé. El a bishitá Aloysius kleuterschool na Pietermaai i despues St. Jozef School te ku su di tres klas. E sobra klasnan di skol básiko el a sigui na Dr. Da Costa Gomez school na Koraal Specht, ya komo ku e famia a muda pa e bario ei. Ku su 13 aña ya e tabata bon konosí den e mundu di prensa komo bendedó di korant. E tabata e promé ku a kuminsá bende korant na lusnan di tráfiko na Dr. Maalweg, mainta promé ku e bai skol, pa despues atardi e parti korant pa varios kas den e bario nan Janwe, Bottelier, Dominguito i Koraal Specht. Ku e ganashi atkerí e tabata yuda na kas i sòru pa su mes. Ku su 15 aña el a optené su diploma di A-stroom na Technische School St. Paulus. Djei el a sigui pa su T-stroom na Jan Ruimers technische school, kual el a kaba ku éksito den apénas 2 aña. E siguiente paso den su karera tabata e 2 aña ku el a kursa na Bedrijfschool di Shell, den oranan di dia i anochi e dos último klasnan di HAVO.

Ku su 19 aña el a kuminsá traha na Shell komo instrumentmaker. Komo Cooper tabata sa ku e por logra mas, el a pidi un beka di Shell pa e por a studia procestechniek na M.T.S. E petishon aki a keda rechasá i despues Charles a keda kla ku un beka di Gobièrnu Central pa e por a bai studia na Tilburg, Hulanda na 1983. Aya un biaha mas el a mustra su kapasidat i a kaba su M.T.S den 2 aña di tempu, "cum laude" i komo "ooit best geslaagde" di e skol. Aya na Hulanda su deseo pa yuda su próhimo a bira mas grandi i e tabata hopi aktivo riba tereno sosial. Por ehèmpel ela militá den un organsisashon ku ta sali na defensa di Antiyanonan, S.A.T. i den komishon di guia pa beursalen i despues komo sekretario di Sirkulo Antiano di Tilburg.
Ku hopi esfuerso Charles Cooper a logra haña un beka pa e por a sigui su H.T.S. Despues di 4 aña ela gradua komo ingeniero den teknologia kímiko na Universidat di Breda. Den apénas un siman ela regresá su isla natal i a bai traha bèk na e mesun empresa ku e tabata traha promé, kual a bira Refineria Isla, pero awor den un otro funshon.
Dirigentenan haltu di Refinería Isla, mirando su kapasidat, despues di 3 luna di labor a ofresé e oportunidat di oro pa e bai hasi Master of science na Universidat di Zulia na Venezuela. E estudio aki a dura 3 aña. Na momentu ku Charles a terminá su estudio el a regresá Kòrsou i a bai traha den e área di kontròl di proseso na nos refineria. Den 3 aña di tempu ela bai okupá e puesto di hefe di kontròl di proseso. 
Funshon ku ela okupá te ora ku el a kuminsa su karera politiko ku partido MAN.

Entre 2003 i 2010 Cooper tabata lider di MAN, retirando komo lider politiko despues di e perdida di tres asiento den elekshon 2010 pa konseho insular. Cooper si ta logra bira diputado di infrastructura.

Despues di desmantelashon di Antia Hulandes dia 10 di òktober 2010 ta nombra Cooper komo minister di Trafiko, Transporte i Planifikashon Teritorial, e promé mandatario di Kòrsou ku e kartera aki. E tabata un di e ministernan ku no a pasa e screening. Inisialmente no a aktua riba e resultado di e screening i Cooper a keda ku e enkargo di minister. Finalmente e diskushonnan kontinuo tokante e integridat di diferente minister ta kulminá den un krisis polítiko, ku a kousa kaida di gabinete Schotte na 2012.

Pa elekshon parlamentario 2012 Cooper a enkabesá e lista di Partido MAN i a keda elegí komo miembro di Parlamento di Kòrsou. Na 2016 e ta bandona Partido MAN despues di binti aña ku e partido. Cooper ta uni su mes na partido Movementu Futuro Kòrsou (MFK) i tabata di 2017 pa 2021 miembro di parlamento di Kòrsou.

Cooper ta kasá i ta tata di un yu muhé i dos yu hòmber.

Hende
Polítiko di Kòrsou